Mej. Dowe SA ploeg terug in gemeenskap | Netwerk24
Mej. Dowe SA ploeg terug in gemeenskap
Janie Visser het ook die graad 1-leerders van Laerskool La Rochelle besoek as deel van haar Sense-5 projek. Foto: Chris Young
Binnekort gaan 'n twee-jarige seuntjie met die hulp van 'n kogleêre inplanting beter kan hoor.
Janie Visser van Wellington het ná haar kroning as eerste prinses vir Mej. Dowe Suid-Afrika, 'n projek genaamd Sense-5 begin.
Sy samel geld in, verkieslik R5'e, ten bate van die Decibel Cochlear Campaign wat deur Miss/Mr/Mrs Deaf SA gestig is om 'n kogleêre inplanting vir iemand moontlik te maak.
Die 20-jarige Visser, wat tans 'n tweede jaar BSc dieetkunde-student by die Tygerberg-kampus van Universiteit Stellenbosch is, het reeds die plaaslike skole, Laerskool La Rochelle, Laerskool Courtrai, Laerskool Hugenote en die Wellington-Noord-gemeente asook Paarl-hospitaal besoek.
"Ek lewer dan 'n praatjie om bewusmaking te kweek rakende die dowes.
Vir eers is my teiken plekke, skole en kerke in en om Wellington en Paarl."
RW Venter van Pretoria is vanjaar se begunstigde.
Volgens Visser kos so 'n inplanting bykans R260 000, maar as die hospitaalkostes en ander mediese onkostes bygereken word styg die bedrag maklik tot by R500 000.
As enigeen Visser se projek wil ondersteun, stuur 'n e-pos na 19165684@sun.ac.za of bel haar by 072 709 0452.